Die uitstel, weens die koronavirus-verwante gesondheid van die prokureur van drie van die verdagtes, slaag nie daarin om die oorblywende familie, die plaaslike gemeenskap of die boeregemeenskap te troos nie.
“Hierdie agterstand dreig om geregtigheid in die Brand-moordsaak te ontspoor. Sedert Augustus verlede jaar woon die DA die hofverrigtinge by in die driedubbele moordsaak. Alhoewel die gevolge van die koronavirus buite ons beheer is, is dit kommerwekkend dat die DNS-uitslae nog nie deur die SAPD se forensiese afdeling aan die ondersoekbeamptes oorgegee is nie,” sê Liebenberg.